Лъэпкъым и псэ
Адыгэм тхыбзэ дызэриIэрэ илъэси 160-рэ зэрырикъуар ди лъэпкъэгъухэр щыпсэу щIыпIэ псоми щагъэлъэпIащ. Абы ехьэлIа гуфIэгъуэ зэхыхьэхэр къыщызэрагъэпэщащ Адыгэ Республикэм хыхьэ КIыщмей Ин, Хьэжыкъуэ, Агуий-Шапсыгъ къуажэхэм дэт курыт школхэм.
КIыщмей Ин жылэм и курыт школым цIыхушхуэ къыщызэхуэсащ а махуэм. Абы щылажьэ лъэпкъ музейм махуэшхуэ гъэлъэгъуэныгъэ хьэлэмэту тIу къыщызэрагъэпэщащ. Япэм хагъэхьащ дыщэидэм хуэIэкIуэлъакIуэ ныбжьыщIэхэм я IэдакъэщIэкI нэхъыфIхэр, сабийхэм ящIа сурэтхэр. Ахэр хуэгъэпсат тенджыз ФIыцIэм и Iуфэм Iус шапсыгъхэм я бзылъхугъэхэм щыщу дыщэ IуданэкIэ дахэу хэзыдыкIыфу щытахэм. Ижь-ижьыж лъандэрэ ди лъэпкъым къыдекIуэкIыу щыта а IэпщIэлъапщIагъэр, ди жагъуэ зэрыхъущи, хуэм-хуэмурэ мэкIуэдыж. Иужьрей зэманым Iуэху щхьэпэхэр зэфIэха мэхъу а IэрыкI телъыджэр къэгъэщIэрэщIэжыным хуэунэтIауэ. Ди школакIуэхэм ящыщ куэд иджыпсту дехьэх дыщэидэм. Ар къазэрехъулIэр гъэлъэгъуэныгъэм щынэрылъагъут.
Школым къыщызэрагъэпэща етIуанэ гъэлъэгъуэныгъэри удэзыхьэхт, дахэт, уеблэмэ къэуат зыщIэлът — абы лъэпкъ шхыныгъуэхэр щыкуэдыкIейт. ШколакIуэхэм, балигъхэр я дэIэпыкъуэгъуу, ягъэхьэзыра ерыскъым хэIэба нэужь, музейм екIуэлIа псори ирагъэблэгъащ лъэпкъ щэнхабзэм и пшыхьым. Зэхыхьэ инхэр щекIуэкIыу школым иIэ пэшышхуэм и утыкум еджакIуэ цIыкIухэм я творческэ зэфIэкIхэр щагъэлъэгъуащ. Ахэр дахэу къэфащ, адыгэ уэрэдхэр жаIащ, усэхэм къеджащ.
— Къыхэпхыныр умыщIэу лэжьыгъэфI защIэщ нобэрей утыкум сабийхэм щагъэлъэгъуар, — жиIащ адыгэбзэмрэ литературэмрэ школым щезыгъэдж Гъуащэ Сэламэт. — ФIыщIэ ин яхузощI махуэшхуэр гъэлъэпIэным зи къарурэ зэфIэкIрэ езыхьэлIа псоми: ныбжьыщIэхэми, абыхэм я егъэджакIуэхэми, адэ-анэхэми.
Лъэпкъ шхыныгъуэхэр гъэхьэзырынымкIэ, ахэр Iэнэм къытегъэувэнымкIэ нэхъ IэкIуэлъакIуэу ябжащ 5-нэ классым и еджакIуэхэу Хъущт Джульеттэ, Митрофанов Семен, Беккер Егор сымэ. Сурэт щIынымкIэ нэхъ Iэзэу къалъытащ пэщIэдзэ классхэм щеджэхэу Ныбэ Саидэ, Гъуащэ Бэллэ, IэщIыгу Тимур, класс курытхэм щIэсхэу Гъуащэ Елмэс, Ныбэ Iэминат, ЛIыфI Амир, класс нэхъыжьхэм я еджакIуэхэу Хъущт Сарэ, Гъуащэ Русетэ, ЛIыфI ФатIимэ сымэ.
НЫБЭ Анзор.
Шапсыгъ щIыналъэ
